钦定古今图书集成/理学汇编/学行典/第253卷 > 李继泽
## 钦定古今图书集成/理学汇编/学行典/第253卷 > 李继泽

按《处州府志》：“李继泽，字霁宇，缙云人。父为东浙素封，
因得泽，晚遂尽散其积，家徒壁立。及长，竭甘旨，不以
艰难伤父心。父逝，哀毁绝粒，祭葬尽礼。服阕，应秋试，
偶与南京潘商人同舟。潘主仆染疫，仆病且死，同舟
友皆弃去。泽曰：‘潘有重赀，我在彼未必死，苟舍之，宁
禁他人，不利其有而速之毙乎’？调以药饵，逾旬，潘霍”
然。潘有金七百，欲分半谢之，坚却不受。潘曰：“公年逾
强仕，未得嗣，小女年十七，愿备枕簟。”泽曰：“儿孙心上
影，天道暗中灯，金且不受，何以女为？”越两月，潘携女
至，拒之如初词。其妻陶氏出簪珥背为拜纳。其夫义
妇顺如此。月馀，陶氏自孕。期年，择良人配潘，嫁饰如
其女。六岁内，陶举七男子焉。世传为盛德之报云。